Nuwe brandweerwa vernoem na seuntjie wat in Knysna-brand sterfDie brandweerwa wat aan die Knysna-brandweerstasie geskenk is (Foto: Twitter via @JacarandaFM) ŉ Brandweerwa wat Woensdagoggend ná die Knysna-brande vroeër vanjaar aan dié Wes-Kaapse dorpie geskenk is, is na die jong Michael Johnston vernoem wat in Junie saam met sy ouers in dié verwoestende brande gesterf het. Maroela Media het vroeër berig Michael en sy ouers, Tony en Madré, is oorlede nadat hulle vermoedelik van die brand probeer vlug het, maar deur die vlamme oorval is. Die gesin se huis en voertuie is ook in die vlamme verwoes. As deel van JacarandaFM se Good Morning Angels-program het Marcé Fire Fighting Technology vroeër vanjaar ingestem om ŉ spesiaal-ontwerpte brandweerwa ter waarde van meer as R1 miljoen te bou om aan die gemeenskap van Knysna te skenk. Dié voertuig is Woensdagoggend ná 18 ure op die pad by die Knysna-brandweerstasie deur ŉ weldoener afgelewer. Die brandweerwa wat aan die Knysna-brandweerstasie geskenk is (Foto: Twitter via @JacarandaFM) Luisteraars het Woensdagoggend die geleentheid gehad om die ateljee te bel met voorstelle vir ŉ naam vir dié brandweerwa. Clinton Manual van dié brandweerstasie het egter voorgestel dat die voertuig “Mickey J” genoem word om só die nalatenskap van die jong seun en sy ouers te eer. “Daar was niks wat ons vir hulle kon doen nie. Dis hartverskeurend dat hulle hul lewens op so ’n jong ouderdom verloor het – veral die jong Michael. Met die naam van die brandweerwa wil ons altyd onthou wat die brand gedoen het. “Die naam is ter ere aan hom en sy gesin. Ons weet nie wat sý toekoms sou gewees het nie, maar ons weet wat die toekoms van die brandweerwa gaan wees. Dis net toepaslik om die voertuig na hom te vernoem,” het Manual Woensdag aan JacarandaFM vertel. Meer as R200 000 in bykomende skenkings is ook aan ander fondse gemaak om verder met nuwe brandweeruniforms en die dienste van die nuwe brandweerwa te help. Vir meer inligting, besoek JacarandaFM se webwerf. Tony, Madré en Michael Johnston. Foto: Facebook